b"\n_START_ARTICLE_\nBiserica de lemn din Hoteni\n_START_PARAGRAPH_\nBiserica de lemn din satul Hoteni, comuna Ocna \xc8\x98ugatag, jude\xc8\x9bul Maramure\xc8\x99 are hramul \xe2\x80\x9eSfin\xc8\x9bii Arhangheli Mihail \xc8\x99i Gavril\xe2\x80\x9d (8 noiembrie). Biserica a fost construit\xc4\x83 \xc3\xaen anul 1790, \xc3\xaen satul Slatina din Ucraina de azi, de unde a fost adus\xc4\x83 dup\xc4\x83 1895. L\xc4\x83ca\xc8\x99ul figureaz\xc4\x83 pe lista monumentelor istorice, cod LMI MM-II-m-A-04585.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\n\xc3\x8en Hoteni au fost documentate trei biserici de lemn succesive \xc3\xaen ultimele trei secole. Aducerea ultimelor dou\xc4\x83 biserici din alte sate este explicat\xc4\x83 de starea economic\xc4\x83 limitat\xc4\x83 a acestei comunit\xc4\x83\xc8\x9bi \xc3\xaen veacurile trecute, care dispunea de un hotar redus, f\xc4\x83r\xc4\x83 p\xc4\x83dure. Locuitorii din Hoteni au avut statutul social de iobagi p\xc3\xa2n\xc4\x83 la mijlocul secolului 19. Aducerea unei biserici de lemn dintr-un sat nobil aducea cu sine avantajul de a ridica la un pre\xc8\x9b mic o biseric\xc4\x83 de lemn mai \xc3\xaenc\xc4\x83p\xc4\x83toare \xc8\x99i la acela\xc8\x99i nivel calitativ cu a celorlalte, din satele vecine.\n_START_SECTION_\nPrima biseric\xc4\x83\n_START_PARAGRAPH_\nCea mai veche biseric\xc4\x83 cunoscut\xc4\x83 a fost descris\xc4\x83 minimal \xc3\xaen anul 1751, cu ocazia vizitei canonice a epicopului de Muncaci, Manuel Mihail Olsavszky. Biserica era de lemn, acoperit\xc4\x83 cu drani\xc8\x9b\xc4\x83, avea turn cu un clopot \xc8\x99i era prev\xc4\x83zut\xc4\x83 cu icoane \xc8\x99i toate cele necesare cultului. Din notele vizita\xc8\x9biei afl\xc4\x83m c\xc4\x83 ar fi fost binecuv\xc3\xa2ntat\xc4\x83 de episcopul Maramure\xc8\x99ului Dositei Teodorovici (1718-1733) iar antimisul era sfin\xc8\x9bit de episcopul de Muncaci Ghenadie Bizanczy (1716-1733). Vechimea real\xc4\x83 a acestei biserici se pierde \xc3\xaen negurile timpului.\n_START_SECTION_\nA doua biseric\xc4\x83\n_START_PARAGRAPH_\nA doua biseric\xc4\x83 de lemn a fost primit\xc4\x83 de hotenari din satul Bude\xc8\x99ti, de unde a fost adus\xc4\x83 pe s\xc4\x83nii trase de cai. \xc3\x8en Bude\xc8\x99ti biserica provenea din Susani, parte de sat numit\xc4\x83 odinioar\xc4\x83 Vin\xc8\x9be\xc8\x99ti. Aceasta era descris\xc4\x83 \xc3\xaen anul 1751 drept antic\xc4\x83 \xc8\x99i aproape de ruinare. Dup\xc4\x83 1751 dar \xc3\xaenainte de 1760, vechea biseric\xc4\x83 de lemn din Vin\xc8\x9be\xc8\x99ti a fost \xc3\xaenlocuit\xc4\x83 de o nou\xc4\x83 biseric\xc4\x83 de lemn, care se p\xc4\x83streaz\xc4\x83 p\xc3\xa2n\xc4\x83 ast\xc4\x83zi \xc8\x99i este cunoscut\xc4\x83 sub numele de biserica de lemn din Bude\xc8\x99ti Susani. Vechimea vechii biserici poate fi sugerat\xc4\x83 de u\xc8\x99ile \xc3\xaemp\xc4\x83r\xc4\x83te\xc8\x99ti p\xc4\x83strate \xc3\xaen actuala biseric\xc4\x83 de lemn din Bude\xc8\x99ti Susani, datate din anul 1628. Transferul bisericii \xc3\xaen Hoteni a avut loc dup\xc4\x83 terminarea construc\xc8\x9biei celei noi din Bude\xc8\x99ti Susani.  _NEWLINE_Biserica de lemn a fost ref\xc4\x83cut\xc4\x83 \xc3\xaen Hoteni unde a servit drept l\xc4\x83ca\xc8\x99 de rug\xc4\x83ciune p\xc3\xa2n\xc4\x83 aproximativ \xc3\xaen anul 1895. Din inventarul bisericii din anul 1858 afl\xc4\x83m c\xc3\xa2teva dintre tr\xc4\x83s\xc4\x83turile caracteristice ale acestei vechi biserici. \xe2\x80\x9eCuprinde in lungime 8, \xc3\xaen latiime 3 st\xc3\xa2njeni. Intre sanctuariu si naiea besericei sta unu iconostasu de lemnu cu trei usi si cu ic\xc3\xb3ne, nu frum\xc3\xb3se. Are unu turnu de lemnu. Sanctuarulu cu 3, baserica cu 2 feresti. Baserica t\xc3\xb3ta e f\xc3\xb3rte micutia, mai alesu inpartiam\xc3\xaantulu barbatiiloru - mai multi de 80 \xc3\xb3meni nu prime\xc8\x99te. Tectulu - precumu a bisericiei asia si a turnului in ani 2 mai apr\xc3\xb3pe urmatori neam\xc3\xa2nata reparatiune pofte. Beserica e podita cu sc\xc3\xa2nduri, \xc3\xa9ra a femeiloru cu p\xc3\xa9trii, deasupra cu nemicu. Altariulu e de lemnu, cu unu tabernaculu bunu in d\xc3\xaansu cu unu ciboriu f\xc3\xb3rte slabu. In sanctuariu se afla o cista pentru inbracam\xc3\xaante, unu podisoru, pre carele si proscomidia se serbeste, in antea lantoreloru d\xc3\xb3e scaune cu radima v\xc3\xaartit\xc3\xb3ra. In turnulu sunt 2 clopote, de 89 si de 28 pundi.\xe2\x80\x9d \xc3\x8en anul 1862 biserica a fost m\xc4\x83rit\xc4\x83 \xc8\x99i renovat\xc4\x83.\n_START_SECTION_\nA treia biseric\xc4\x83\n_START_PARAGRAPH_\nBiserica de lemn de azi din Hoteni este cea de a treia cunoscut\xc4\x83 \xc3\xaen sat. Ea a fost cump\xc4\x83rat\xc4\x83 \xc8\x99i adus\xc4\x83 din satul Slatina, a\xc8\x99ezat peste apa Tisei, \xc3\xaen Ucraina, din \xc3\xaendemnarea p\xc4\x83rintelui Gavriil Timi\xc8\x99. Conform unei \xc3\xaensemn\xc4\x83ri de carte \xe2\x80\x9e\xc3\xaen anul 1790 s'au zidit beserica Slatinei\xe2\x80\x9d \xc3\xaen locul celei \xe2\x80\x9ece mai nainte au ars, 1784\xe2\x80\x9d. Datarea bisericii a fost verificat\xc4\x83 dendrocronologic, lemnul pentru ridicarea bisericii fiind t\xc4\x83iat \xc3\xaen iarna dintre anii 1788-1789. E posibil ca structura construc\xc8\x9biei s\xc4\x83 fi fost gata \xc3\xaenc\xc4\x83 din vara anului 1789 dar \xc3\xaencheierea lucr\xc4\x83rilor interioare \xc8\x99i consacrarea ei s\xc4\x83 fi avut loc \xc3\xaen anul urm\xc4\x83tor, a\xc8\x99a cum a fost consemnat pe marginea de carte. De remarcat c\xc4\x83 matricola parohiei Slatina \xc3\xaencepe din anul 1789. _NEWLINE_Cu ocazia remont\xc4\x83rii bisericii \xc3\xaen Hoteni pronaosul a fost mult l\xc4\x83rgit spre apus, pentru a face loc pentru mai multe femei \xc3\xaen biseric\xc4\x83. Peretele de apus ini\xc8\x9bial, unde se afl\xc4\x83 intrarea, a fost mutat \xc8\x99i cuprins \xc3\xaen partea nou\xc4\x83 a pronaosului."